ET Euroopa Liidu Teataja C 240/32

Päritolunimetuste ja geograafiliste tähiste kaitset käsitleva määruse (EMÜ) nr 2081/92 artikli 6 lõike 2 kohase registreerimistaotluse avaldamine

(2005/C 240/07)

Käesoleva dokumendi avaldamine annab õiguse esitada vastuväiteid kooskõlas nimetatud määruse artiklitega 7 ja 12d. Kõik vastuväited taotlusega seotud vastuväited tuleb edastada liikmesriigi, Maailma Kaubandusorganisatsiooni liikmesriigi või kolmanda riigi pädeva asutuse vahendusel kuue kuu jooksul alates käesoleva dokumendi avaldamisest. Dokumendi avaldamise tingisid järgmised, eelkõige punktis 4.6 esitatud üksikasjad, mis võimaldavad lugeda taotluse põhjendatuks vastavalt määrusele (EMÜ) nr 2081/92.

KOKKUVÕTE

NÕUKOGU MÄÄRUS (EMÜ) NR 2081/92

“CLEMENTINE DE CORSE”

EÜ nr FR/00300/2.7.2003

KPN ( ) KGT (X)

Käesolev kokkuvõte on koostatud üksnes teavitamise eesmärgil. Kõikide üksikasjade suhtes palutakse eelkõige asjaomase kaitstud päritolunimetuse või kaitstud geograafilise tähisega hõlmatud toodete tootjatel tutvuda kas siseriiklikul tasandil või Euroopa Komisjoni vastavast talitusest (1) kättesadava tehnospetsifikaadi täieliku variandiga.

1. Liikmesriigi pädev asutus

Nimi: Institut National des Appellations d'Origine (I.N.A.O.) Aadress: 51, rue d'Anjou — F-75008 Paris Telefon: (33 1) 53 89 80 00 Faks: (33 1) 42 25 57 97 E-post: info@inao.gouv.fr

2. Rühm

2.1 Nimi: Association pour la Défense et la Promotion de la Clémentine de Corse (APRODEC)

2.2 Aadress:

Maison Verte 15, avenue Jean Zuccarelli — F-20200 Bastia Telefon: 04 95 31 74 34 Faks: 04 95 31 74 34 E-post: www.aprodec@wanadoo.fr

2.3 Liikmed: tootjad/töötlejad (X) muu (X): puukooli omanikud

3. Toote liik

Klass 1.6. Värske või töödeldud puu-, köögi- ja teravili.

4. Tehnospetsifikaat

(artikli 4 lõikes 2 sätestatud nõuete kokkuvõte):

4.1 Nimetus: “Clémentine de Corse”

4.2 Kirjeldus: “Clémentine de Corse” (Korsika klementiin) on seemneteta klementiin (Citrus clementina), millel peavad olema järgmised omadused:

oranžikaspunane värvus, mis võib moodustada rohelise värvusega kattekoega pinnast kuni 1/5,

väikene või keskmine suurus, keskosas 46—68 mm maksimumläbimõõduga,

mahlasisaldus minimaalselt 42 %,

hapukas maitse,

koristusküpsuse E/A vahekord peab olema 8—17 ning happelisus 0,65—1,4. See määratakse kindlaks mahlas sisalduva suhkru (E, Brixi kraadides) ja sama mahla happesisalduse (A, tsitrushappe hulk 100 grammi kohta) vahekorra järgi,

turustatakse koos viljavarrega, millel on küljes üks–kaks lehte, mis moodustavad suuruselt viljast vähemalt 30 %.

4.3 Geograafiline piirkond: Korsika klementiini “Clémentine de Corse” geograafiline tootmispiirkond hõlmab osaliselt või täielikult Ülem- ja Lõuna-Korsika (mis moodustavad Vahemeres asuva Korsika saare) departemangude kommuune. Tegemist on suuremalt osalt mereäärsete aladega, mille eristamise aluseks on maapinna kõrgus, kalle ja kaugus merest (vt lõiget 4.6).

Tegevuste kompleks, mis sisaldab kolme operatsiooni, nimelt tootmist, koristamist ja pakkimist, toimub kõnealuses kaitstud geograafilise tähise piirkonnas.

4.4 Päritolutõend: Kõiki asjaomaseid ettevõtteid kontrollib eelnevalt ja annab neile vastavad volitused taotlejarühm ja sertifitseerimisorgan. Toodetega seotud tehinguid on võimalik jälgida tänu sellele, et puuviljatootjate ühendustel on oma tunnused, mis märgitakse toodetele kõikides faasides kuni lõpptarbijani jõudmiseni.

Igas põllumajandusettevõttes on olemas puuviljaaia register, milles on ära toodud klementiinipuude istandused ja viljapuude grupid. Põllumajandustootjad peavad päevikuid, milles on ära toodud tootja tegevus viljapuude gruppide kaupa. Iga korjatud puuviljapartii märgistatakse tootja ja viljapuude grupi tunnustega. Toode kannab kõnealust tunnust kohaleveol pakendamispunkti, sellesse sisenemisel ja sellest väljumisel, ärasaatmisel ja transportimisel.

Toote lõpptarbijale müümise etapis kannab iga pakend numbrit, mis koosneb partii numbrist pakendamisel, pakendamispunkti numbrist, tootva põllumajandusettevõtte ja viljapuude grupi, kus partii on kasvanud, numbrist.

4.5 Tootmismeetod: Korsika tsitrusviljatootjate tootmisprotsess põhineb viljapuude gruppide ühendatud agronoomilise haldamise süsteemil.

Viljapuude grupiks nimetatakse klementiinipuude rühma, mis vastab järgmistele nõuetele: kasvatatakse vaid ühte klementiinisorti, puud on grupeeritud samasuguste omadustega alale (mullad, valgus, maapinna kõrgus), majandatakse ühiselt ja teistest viljapuude gruppidest sõltumata (väetamis-, niisutamis-, tervisekaitse-, pinnasetöötluse, koristusmeetodid ja -aeg, suurus, …).

Eri tootjate kogemuste ühendamisel ning kahekümneaastase kohaliku agronoomiaalase uurimistegevuse ja abivahendite arendustöö tulemusel saadud oskusteave tagab ühtlase ja erilise kvaliteedi:

klementiinipuid kärbitakse üks kord aastas;

väetamine ja niisutamine toimub vastavalt agronoomilistele ja analüütilistele näitajatele, mida regulaarselt mõõdetakse. Maatükke peab tingimata olema võimalik niisutada;

kui vili on puus saavutanud optimaalse värvuse ja küpsuse, algab käsitsi koristamine. Et partii oleks ühtlane, koristatakse mitmel lõigul korraga. Värskuse kindlustamiseks eemaldatakse vili koos lehega;

pärast puuviljade koristamist on nende igasugune keemiline töötlemine keelatud. Värvust esiletoovate ainete kasutamine on keelatud. Pakendamisetapil kaetakse viljad naturaalse vahaga ja valitakse välja need, mis vastavad klementiini “Clémentine de Corse” kvaliteedistandarditele;

puuviljade kvaliteedi säilitamiseks, toote jälgitavuse tagamiseks ja tootmisetappide kontrollimise lihtsustamiseks viiakse puuviljade sorteerimine ja pakendamine läbi kaitstud geograafilise tähise piirkonnas. Tootjate ühiselt koostatud sorteerimiseeskirjad võimaldavad teatud suurust täpselt järgida. Kaitstud geograafilisele tähisele vastavaks tunnistatakse üksnes puuviljad suurusega 1—5. Lõpliku heakskiidu geograafilisele tähisele vastavuse osas saavad pakendatud partiid.

Pakendid tagavad puuviljade identifitseerimise ja kvaliteedi kuni nende müümiseni lõpptarbijale.

4.6 Seos piirkonnaga: Kui praegu mängib saare majanduses väga olulist rolli just klementiinikasvatus, siis tsitruseliste kasvatamine on Korsikal juba väga vana traditsioon. Mõned autorid paigutavad nende kasvatamise algusaja isegi kristluse algusesse, mil puuviljaaiad olevat asunud Korsika idaranniku eelmäestiku terrassidest kuni Korsika neemeni ja Balagne'is. Lisaks näsaviljalisele sidrunipuule (selle kasvatamine kaubanduslikul eesmärgil küll kadus pärast erakorralisi ilmastikuolusid, mille tagajärgi võimendas veelgi ebasoodne majandusolukord) võib saare vanast säilinud tsitruspuuviljade aiast veel leida apelsini-, mandariini- ja sidruniistandusi, millele paljud autorid viitavad ja mis tuletavad siin-seal meelde saare pikka tsitrusekasvatamise traditsiooni.

Alates 1920ndatest aastatest, kui Alžeerias avastati klementiinipuu, toodi istikuid Korsikale ja hakati neid siin istutama. 1950ndate aastate lõpus rajati Korsikal San Giuliano Agronoomiauuringute Instituut, mis hakkas läbi viima põhjalikke tehnilisi ja majanduslikke uuringuid, mis näitasid, et selles piirkonnas peab klementiinipuu hõivama esimese koha tsitruseistandustes.

Alates 1964. aastast ei kõhelnud tsitrusevilja tootjad klementiine juba väga suurtes kogustes kasvatamast. Praegu hõlmavad klementiiniistandused Korsikal 2000 ha ning keskmine toodang on 22 000 tonni.

Praegu võib kinnitada, et Korsika klementiini head mainet on tunnustatud ja vilja küljes olevat puuviljalehte seostatakse tugevalt tema päritoluga. Klementiini “Clémentine de Corse” hinnatakse tänu selle erilistele omadustele (suurus, maitse, mahlakus, värvus).

Need erilised omadused tulenevad peamiselt küll tootjate tublidusest, kuid ka saare kliima ja muldade eripärast ning üldse sellest, et tegemist on saarega:

kaitstud geograafilise tähisega Korsika tsitrusviljaliste mullad erinevad teistest Vahemeremaade muldadest suurema graniidi- ja kiltkivi sisalduse ning tihti ka suurema happelisuse ja kerguse poolest, sarnanedes rohkem merelise paraskliima muldadele. Need mullad võimaldavad edukalt aretada spetsiifilisi pookealuseid, mis annavad viljadele erilise kvaliteedi;

mere mõju ja mägiste pinnavormide lähedus annavad tootmispiirkonnale klimaatilise eripära, mis väljendub mõõdukas temperatuuris, kõrges sademetehulgas ja niiskuses, mille mõjul vili omandab erilise värvuse ja maitse (hapukam, vähem magus);

asjaolu, et Korsika on saar, võimaldab siinseid klementiiniaedu kaitsta tõsiste viirushaiguste leviku eest, millest nad praegu vabad on. Puuviljaaedade väikesed mõõtmed, mis on seotud reljeefitingimustega, aitavad talitseda taimi kahjustada võivate kahjurite levikut;

eespool nimetatut silmas pidades on tegemist geograafilise piirkonnaga, milles on ühendatud soodsad mullastiku- ja kliimatingimused. Siiski tuleb arvestada teatud hulga iseloomulike, kergesti tuvastatavate asukohakriteeriumidega, milleks on:

kõrgus: arvesse võetakse vaid kasvualasid, mis asuvad 2—300 meetri kõrgusel. Merepinnast alla kahe meetri jäävad mullad on kindlalt ebasobivad (soolased, hüdromorfsed, turvastunud, liiga liivased). 300 meetrist kõrgemal on kalle ja kliima ebasoodsad;

kalle: kuni 25 %;

kaugus merest: kuni 15 km, sellest kaugemal ei ole enam mereliste tingimuste soodne mõju tuntav.

4.7 Kontrolliasutus:

Nimi: CERTIPAQ. Centre de Certification des Produits Agricoles et Alimentaires de Qualité Tunnustatud sertifitseerimisasutus, mis kannab numbrit CC 14 ja mille on EN 45011 standardi kohaselt litsentseerinud COFRAC numbri 7-10/97 all. Aadress: 9, avenue Georges V — F-75008 Paris Telefon: (33 1) 45 30 92 92 Faks: (33 1) 45 30 93 00 E-post: certipaq@certpaq.com

4.8 Märgistus: Kaitstud geograafilise tähisega “Clémentine de Corse” puuviljade veoks ettenähtud erilised pakendid ja neil asuvad vastavad etiketid kiidab heaks kontrolliasutus.

Lisaks turustuseeskirjade nõuetest tulenevale teabele peab igale pakendile olema märgitud: “Indication Géographique Protégée: Clémentine de Corse”.

4.9 Siseriiklikud nõuded: —

(1) Euroopa Komisjon — põllumajanduse peadirektoraat — põllumajandustoodete kvaliteedipoliitika osakond — B-1049, Brüssel.